Μαρούσι, 10-6-16

**ΑΝΤΙ ΓΙΑ ΟΥΣΙΑ… ΥΠΟΚΡΙΣΙΑ**

**Βαρύ το κόστος για τους Μαρουσιώτες στην πλ. Ευτέρπης**

Για να θυμούνται όσοι γνωρίζουν και για να μαθαίνουν όσοι δεν γνωρίζουν, (ειδικά ο κ. δήμαρχος εντάσσεται μόνος του στην κατηγορία εκείνων που γνωρίζουν, αλλά κάνουν ότι δεν γνωρίζουν) αυτονομήθηκα από τις πολιτικές Τζανίκου, διαφωνώντας δημοσίως και επισήμως. Ιδιαίτερα για το θέμα του Mall είναι γνωστό ότι δεν ψήφισα στο ΔΣ την έκδοση αδειών λειτουργίας των καταστημάτων του παίρνοντας με αυτόν τον τρόπο, σαφή και αντίθετη θέση από εκείνη της τότε **και σήμερα** ακολουθούμενης πολιτικής Τζανίκου, υπέρ της τοπικής αγοράς και των εμπόρων.

Αντίθετα, ο κ. Δήμαρχος:

* Επέλεξε να εντάξει στο πρόγραμμά του την πολιτική επιλογή Τζανίκου για το κέντρο (πάρκινγκ Πλ. Ευτέρπης), την οποία υποστηρίζει και υλοποιεί **κόντρα στις διεκδικήσεις** «των μικρομεσαίων επιχειρηματιών και των εργαζομένων στις επιχειρήσεις τους, που αγωνίζονται να επιβιώσουν» και **κόντρα στις διεκδικήσεις** «των δημοτών μας που διαθέτουν ακίνητα στο Κέντρο»,
* Έχει **σε περίοπτες θέσεις της διοίκησής του (όλων του των θητειών)** δημοτικούς συμβούλους (και υποψήφιους δημοτικούς συμβούλους) της διοίκησης Τζανίκου, οι οποίοι τον τιμούσαν με την υποστήριξή τους μέχρι τελευταίας στιγμής της δημαρχιακής του θητείας,
* Από μόνος του περιγράφει το κέντρο της πόλης μας ως κέντρο «**προηγμένης εμπορικής αγοράς**» και «**των μεγάλων εμπορικών κέντρων**», λες και το Mall και το Golden Hall δεν του αρκούν, λες και οι μικρομεσαίοι έμποροι – επαγγελματίες, οι κάτοικοι και οι ιδιοκτήτες, είναι ανύπαρκτοι,
* Ανερυθρίαστα **παραβίασε απόφαση του ΔΣ** και επέλεξε να μην επιτρέψει στην μειοψηφία να είναι παρούσα στην συνάντηση με τους εμπόρους –επαγγελματίες, κατοίκους- ιδιοκτήτες του κέντρου, τροφοδοτώντας τους μόνο με τη δική του άποψη, (αλήθεια, **τι φοβόταν**;)
* **Υιοθετεί** ως παρεμβάσεις για το κέντρο **ακριβώς τις πολιτικές Τζανίκου** (πάρκινγκ Ευτέρπης, βιοκλιματική –έτσι ονομάστηκαν οι κυβόλιθοι, εκδηλώσεις κλπ).
* Έχει επιτρέψει να **μην έχουν βεβαιωθεί** ακόμη όλες οι οφειλές που αφορούν εταιρείες που στεγάζονται στο Golden Hall (βάσει του προηγούμενου και του τελευταίου ισολογισμού), ούτε πρόστιμα που αφορούν αυθαίρετες κατασκευές για το Mall (βάσει πρόσφατων δημοσιευμάτων του αθηναϊκού τύπου -Real News)

Αυτός ο Δήμαρχος, που στην πράξη σήμερα αποδεικνύεται υποστηρικτής των συμφερόντων των υπεραγορών με τις πράξεις και τις παραλείψεις του,

Αυτός ο δήμαρχος, που στην πράξη σήμερα αποδεικνύεται θαυμαστής και εφαρμοστής της πολιτικής Τζανίκου,

θεωρεί καταστροφική για την πόλη την ενοποίηση του κέντρου Αμαρουσίου με την υπογειοποίηση του ΗΣΑΠ , που θα κάνει το παραδοσιακό μας κέντρο **φιλικό προς τους κατοίκους,** ώστε να το επιλέγουν για τις αγορές τους, και **φιλικό προς τους επισκέπτες** που πλέον θα έχουν κίνητρο να προτιμούν την πόλη μας, και **φιλικό για τους εμπόρους - επαγγελματίες**, αφού θα ενώσει τα δύο τμήματα του κέντρου στα οποία αναπτύσσεται εμπόριο (από τη μία λιανικό, από την άλλη αναψυχής) δημιουργώντας μία ολοκληρωμένη, **φιλική προς τον καταναλωτή**, αγορά.

Αντίθετα, θεωρεί «πνοή» για την πόλη ένα υπόγειο πάρκινγκ **που ήδη καταστρέφει τους εμπόρους – επαγγελματίες,** που ακόμα κι αν πράγματι παραδοθεί στην ώρα του, η **διετής αναδουλειά** θα τους έχει καταρρακώσει εντελώς,

**που ήδη καταστρέφει τους ιδιοκτήτες** που δεν μπορούν να εκμισθώσουν τα ακίνητά τους ή να λάβουν το μίσθωμα που δικαιούνται και **που ήδη υποβαθμίζει** την ποιότητα ζωής των κατοίκων.

Σήμερα, **μέσα σε κλίμα πανικού**, όπως δείχνει το ύφος όλων των τελευταίων «απαντήσεών» του προς εμένα, αναρωτιέται αν η δική μου πρόταση εξυπηρετεί τους κατοίκους.

Εγώ δεν αναρωτιέμαι. **Είμαι βέβαιη** ότι η δική του πρόταση είναι εις βάρος τους.

ΥΓ: Επειδή όμως επιθυμώ να αφήσω στον κ . Δήμαρχο το περιθώριο της αμφιβολίας , κατεθεσα σήμερα την υπ' αριθμ. 026258 αίτησή μου προς τον Γ.Γρ. κ. Διδασκάλου, για να μου χορηγηθεί το σύνολο όλων των εγγράφων που αφορούν το έργο της πλατείας Ευτέρπης για τη θεσμική μου ενημέρωση. Αν ο κ.δημαρχος δεν έχει κάτι να φοβηθεί, θα τον παροτρυνει να ανταποκριθεί πλήρως πριν τα επόμενα ΔΣ στις 16/6.

Μαίρη Διακολιού

*Ανεξάρτητη Δημοτική Σύμβουλος*

*Δικηγόρος*